Tarcisio Petracco

Tarcisio Petracco (Sant Zorç de Richinvelde, ai 29 di Març 1910 – Udin, ai 5 di Zenâr 1997), professôr e studiôs di grêc e latin.

 La vite 
Di famee di puars contadins, tal 1920 al piert la mari e a 16 agns al à di molâ i studis e lâ a vore, prime come istitutôr, po inte assicurazions; al vuadagne ancje il Certificât internazionâl di radiotelegrafist, e par chest al ven imbarcjât inte Vuere di Afriche par plui di 10 agns, cuant che al continue di bessôl a studiâ, rivant prime se abilitazion magjistrâl, dopo a 25 agns ae maturitât classiche e a 30 a la lauree in Letaris a Padue. Tornât in Friûl di Flum, dopo dai 8 di Setembar dal 1943, al va a insegnâ grêc e latin a Cividât; al devente ancje partigjan clandestin di là da l'aghe, tignint leams cui combatents de zone di Cividât che a jerin impegnâts a fermâ l'avanzade dai partigjans di Tito che a pontavin a cjapâ il control ancje di chês zonis. Tal 1947 al spose Nadia Zampol d'Ortìa, ancje je insegnant, e di je al à trê fiis. Al tache a insegnâ al liceu Stellini di Udin ma, no rivant a mantignî la famee, e par no cirî ricompensis pe lote partigjane come che vevin fat altris, tal 1949 al emigre in Canadà, dulà che al scuen lavorâ come muradôr e lavorant, insegnant tal timp libar l'inglês ai altris emigrâts. Al torne in Friûl tal 1955, e al insegne fin al 1975 latin e grêc al Stellini di Udin. Al fo ancje inventôr. Al è impuartant soredut pe lote pe universitât furlane, scomençade tal 1971 e puartade indevant dal 1972 a cjâf dal Comitât pe universitât furlane.

 Risultivis 
 Roberto Meroi, Il professor Petracco, Udin, 2007
 Tarcisio Petracco, La lotta partigiana al confine orientale (la bicicletta della libertà), Udin, 1994
 Tarcisio Petracco, La lotta per l'università friulana, Forum, Udin, 1998

Petracco, Tarcisio